Predkladacia správa

Slovenská republika je dňom vstupu do Európskej únie oprávnená čerpať finančné prostriedky z Kohézneho fondu. V súlade so zákonom č. 523/2004 Z. z. o rozpočtových pravidlách verejnej správy sa Kohézny fond stáva súčasťou príjmov a výdavkov štátneho rozpočtu.
Koncepcia systému finančného riadenia Kohézneho fondu, verzia 1.0 bola schválená uznesením vlády SR č. 1029/2002, verzia 2.0 bola schválená uznesením vlády SR č. 946/2003, pričom z uznesenia vyplynulo, že minister financií Slovenskej republiky je oprávnený schvaľovať prípadné zmeny a aktualizácie Koncepcie systému finančného riadenia Kohézneho fondu bez predchádzajúceho rokovania vlády. Koncepcia systému finančného riadenia Kohézneho fondu, verzia 3.0 bola schválená ministrom financií 01.05.2006 a verzia 4.0 bola schválená ministrom financií slovenskej republiky dňa 17.04.2007.
Cieľom aktualizovanej verzie Koncepcie systému finančného riadenia Kohézneho fondu (verzia 5.0) je zabezpečiť efektívny systém finančného riadenia Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci Kohézneho fondu v nadväznosti na Európskou komisiou schválené programové dokumenty.
Jednotlivé zmeny aktualizovaného materiálu súvisia s potrebou zjednodušenia systému finančného riadenia Kohézneho fondu a týkajú sa predovšetkým nasledovných oblastí:
•	umožňuje sa predloženie záverečnej žiadosti o platbu pred ukončením fyzickej realizácie projektu v rámci systému predfinancovania a systému refundácie, resp. kombinácie oboch;
•	ruší sa povinnosť predkladania písomnej verzie vnútorného manuálu sprostredkovateľského orgánu pod riadiacim orgánom, riadiaceho orgánu, platobnej jednotky platobnému orgánu;
•	dochádza k nahradeniu pojmu „minimálna 15 % kontrola“ pojmom „vládny audit“ v súlade s Postupmi pre vládny audit štrukturálnych fondov, Kohézneho fondu a Európskeho fondu pre rybné hospodárstvo;
•	upravuje sa časť 4.5.5 Vrátenie finančných prostriedkov konečným prijímateľom v súlade s vedením knihy dĺžnikov;
•	formulačne sa upravuje text týkajúci sa používania účtov konečného prijímateľa;
•	dopĺňa sa povinnosť pre sprostredkovateľský orgán pod riadiacim orgánom vo väzbe na zmenu právnej subjektivity konečného prijímateľa;
•	upravuje sa zoznam dokumentov, ktoré je povinný sprostredkovateľský orgán pod riadiacim orgánom a platobná jednotka archivovať;
•	dochádza k zohľadneniu organizačných zmien jednotlivých útvarov zabezpečujúcich implementáciu Kohézneho fondu;
•	upravuje sa používanie mien a dochádza k úprave formulárov v súvislosti s prechodom na euro v Slovenskej republike;
•	aktualizujú sa prílohy 1, 2, 3a, 3b, 4a, 4b, 13a, 13b, 14a a 14b.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť. Materiál prešiel vnútrorezortným a medzirezortným pripomienkovým konaním.
Koncepcia systému finančného riadenia Kohézneho fondu, verzia 5.0 nadobúda platnosť 01.03.2010. 
Jednotlivé subjekty zapojené do finančného riadenia Kohézneho fondu sú povinné zapracovať zmeny vyplývajúce z Koncepcie systému finančného riadenia Kohézneho fondu, verzie 5.0 do svojich vnútorných predpisov najneskôr do 01.03.2010.